Document ID: 32009R1228

RÅDETS FORORDNING (EU) Nr. 1228/2009
af 15. december 2009
om ændring af forordning (EF) nr. 423/2007 om restriktive foranstaltninger over for Iran
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 215, stk. 1 og 2,
under henvisning til Rådets fælles holdning 2007/140/FUSP af 27. februar 2007 om restriktive foranstaltninger over for Iran (1),
under henvisning til det fælles forslag fra Unionens højtstående repræsentant for udenrigsanliggender og sikkerhedspolitik og Kommissionen, og
ud fra følgende betragtninger:
(1)
I overensstemmelse med fælles holdning 2007/140/FUSP forbyder forordning (EF) nr. 423/2007 (2) navnlig levering, salg eller overførsel til Iran af varer og teknologi, ud over, hvad der er fastsat af De Forenede Nationers Sikkerhedsråd eller Sanktionskomitéen, som kan bidrage til Irans aktiviteter i forbindelse med berigning, oparbejdning eller fremstilling af tungt vand, til udvikling af fremføringssystemer til kernevåben eller til aktiviteter på andre områder, som Den Internationale Atomenergiorganisation (IAEA) har udtrykt bekymring over eller betegnet som udestående spørgsmål.
(2)
Disse artikler er angivet i bilag I A til forordning (EF) nr. 423/2007. Nogle af henvisningerne nævnte bilag skal korrigeres.
(3)
Forordning (EF) nr. 423/2007 begrænser også eksport af visse andre varer og anden teknologi, der er anført i bilag II. Det er nødvendigt at revidere listen for at sikre dens fortsatte formålstjenlighed.
(4)
Af praktiske hensyn bør Kommissionen bemyndiges til at ajourføre listerne over varer og teknologi, der er omfattet af forbud og kontrol, og til at ændre dem på grundlag af oplysninger fra enten De Forenede Nationers Sikkerhedsråd, Sanktionskomitéen eller medlemsstaterne.
(5)
Forordning (EF) nr. 423/2007 bør derfor ændres i overensstemmelse hermed -
VEDTAGET DENNE FORORDNING:
Artikel 1
I forordning (EF) nr. 423/2007 foretages følgende ændringer:
1)
Artikel 3, stk. 1a, affattes således:
»1a. For al eksport, som der kræves tilladelse til i henhold til denne forordning, udstedes en sådan tilladelse af de kompetente myndigheder i den medlemsstat, hvor eksportøren har hjemsted, efter bestemmelserne i artikel 11 i forordning (EF) nr. 428/2009 af 5. maj 2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse (3). Tilladelsen er gyldig i hele EU.
2)
Artikel 15, stk. 1, affattes således:
»1. Kommissionen:
a)
ændrer bilag I på grundlag af afgørelser, der træffes af enten FN's Sikkerhedsråd eller af Sanktionskomitéen
b)
ændrer bilag I A og bilag II på grundlag af oplysninger fra medlemsstaterne
c)
ændrer bilag III på grundlag af oplysninger fra medlemsstaterne
d)
ændrer bilag IV på grundlag af afgørelser, der træffes af enten FN's Sikkerhedsråd eller af Sanktionskomitéen
e)
ændrer bilag VI på grundlag af afgørelser, der træffes vedrørende bilag III og IV til Rådets fælles holdning 2007/140/FUSP.«
3)
Bilag I A ændres som angivet i bilag I til denne forordning.
4)
Bilag II erstattes af teksten i bilag II til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. december 2009.

Labels: 3
7
18
5